b'\n_START_ARTICLE_\nABBA\n_START_SECTION_\nKariera\n_START_PARAGRAPH_\nSkupina je ime dobila po za\xc4\x8detnicah imen glasbenikov (ime ABBA je tako akronim kot palindrom). Zasebno sta bila par Bj\xc3\xb6rn in Agnetha ter Benny in Anni-Frid. Na evropski (in svetovni) glasbeni sceni so se prvi\xc4\x8d pojavili z zmago na tekmovanju za pesem Evrovizije 1974 s skladbo Waterloo, zaradi \xc4\x8desar jih se v pav\xc5\xa1alnih zapisih \xc5\xa1e danes ozna\xc4\x8dujejo z oznako "evrovizijska  skupina", ki je uspela po zaslugi tega festivala. V resnici je bil njihov nastop na Evroviziji le zelo domi\xc5\xa1ljena takti\xc4\x8dna poteza Stiga Andersona, njihovega mened\xc5\xbeerja (in prakti\xc4\x8dno petega \xc4\x8dlana skupine), s katero je skupino predstavil evropskemu (in svetovnemu) ob\xc4\x8dinstvu. Dejstvo je, da skupina ni uspela zaradi evrovizijske zmage same po sebi, saj po skladbi "Waterloo" skoraj leto dni kljub nekaj solidnim poskusom niso vzbudili posebnega zanimanja poslu\xc5\xa1alcev. Njihova zvezda se je za\xc4\x8dela vzpenjati leta 1975, ko je bila Evrovizija \xc5\xbee bolj ali manj pozabljena, s skladbo S.O.S., ki ji je sledila Mamma Mia. Posneli so osem originalnih albumov. Po prenehanju delovanja (ki pa ni bilo nikoli uradno objavljeno) so \xc4\x8dlani skupine nadaljevali s solo karierami. Dekleti sta posneli \xc5\xa1e vsaka po nekaj albumov, ki pa niso dosegli uspehov, ki sta jih imeli v skupini. Benny in Bjorn pa sta uspe\xc5\xa1no nadaljevala delo v skladateljskih vodah v zahtevnej\xc5\xa1ih in dalj\xc5\xa1ih formatih in ustvarila dva zelo uspe\xc5\xa1na mjuzikla (Chess in Kristina fran Duvemala).'